
ΔΕΛΤΙΟ ΤΥΠΟΥ

Παγκόσμια Ημέρα κατά του Καρκίνου 

Η Παγκόσμια Ημέρα κατά του Καρκίνου αποτελεί μια σημαντική υπενθύμιση ότι ο καρκίνος δεν είναι μόνο μια ιατρική πρόκληση αλλά μια ανθρώπινη δοκιμασία που αφορά ασθενείς, οικογένειες και ολόκληρη την κοινωνία.

Στο επίκεντρο της ημέρας αυτής βρίσκονται οι ασθενείς. Είναι οι άνθρωποι και οι οικογένειες τους, που δίνουν καθημερινά τη δική τους μάχη και χρειάζονται ουσιαστική στήριξη: έγκαιρη διάγνωση, στοχευμένη ενημέρωση, πρόσβαση στη θεραπεία, φροντίδα.

Παράλληλα, αναδεικνύεται η κρίσιμη συμβολή της πρόληψης στη μείωση της νοσηρότητας και της προστασίας της ζωής. Η ενημέρωση, οι προληπτικοί έλεγχοι, η υιοθέτηση υγιεινών συνηθειών και τρόπου ζωής όπως και η έγκαιρη αναζήτηση ιατρικής συμβουλής αποτελούν βασικούς πυλώνες στη μείωση των επιπτώσεων και της θνησιμότητας από τον καρκίνο. Η πρόληψη δεν είναι πολυτέλεια αλλά δικαίωμα κάθε πολίτη και υποχρέωση της οργανωμένης Πολιτείας.

Οι επαγγελματίες υγείας και ιδιαίτερα οι φαρμακοποιοί της κοινότητας, βρίσκονται καθημερινά δίπλα στον πολίτη, συμβάλλοντας στην ευαισθητοποίηση και την καθοδήγηση προς τα προγράμματα πρόληψης και του προσυμπτωματικού ελέγχου, όπως ήδη πράττουμε με τη συμμετοχή μας στο πρόγραμμα πρόληψης για τον καρκίνο του παχέος εντέρου.

Σήμερα, ενώνουμε τη φωνή μας με τους ασθενείς και στέλνουμε ένα ξεκάθαρο μήνυμα: Με επιστημονική γνώση, συνεργασίες και ανθρωποκεντρική φροντίδα, μπορούμε να μειώσουμε το αποτύπωμα του καρκίνου και να ενισχύσουμε την ελπίδα.

